
REFERAT

Propunere de aprobare a acordării a titlului de cetăţean de Onoare al Municipiului Timişoara domnului Alexander Josef Ternovits, 

Domnul Alexander Josef Ternovits  s-a născut pe data de 11 aprilie 1929. A absolvit Gymnasiul German din Lugoj în anul 1943, apoi a obţinut diploma de bacalaureat la Liceul Piarist din Timişoara iar în anul 1954 devine inginer agronom având specialitatea viticultură. Din anul 1971 este atestat actor la Teatrul Naţional din Timişoara, în conformitate cu  Decretul 2001/1971. 
Este angajat în compartimentul artistic la Teatrul Naţional din Timişoara  din anul 1961, fiind actor invitat la Teatrul German de Stat din Timişoara,  la Teatrul Maghiar "Csiky Gergely" din Timişoara şi la Opera Română, până în anul 1982.  Este cunoscut cu numele de scenă Buju Ternowitz prin interpretarea a nenumărate roluri din piese celebre, şi în special prin rolul Franzi creat şi pus în scenă chiar de domnia sa . 
În perioada 1992-2005 este implicat într-un  proiect cultural independent, spectacolul "One man show Franzi din Iosefinul Timişorii" în care pe lângă rolul principal, interpretat în limbile germană, maghiară şi română, semnează scenariul şi regia. Spectacolul itinerant este susţinut în localităţi din Germania, Austria, Ungaria şi România.
Din anul 1999 până în anul 2003 este actor la Teatrul German de Stat din Timişoara iar până în anul 2006 actor invitat la Teatrul Naţional "Mihai Eminescu" din Timişoara.

A apărut în peste 250 de emisiuni televizate de varietăţi, preponderent pe postul naţional, la emisiunile secţiunilor din limba română, germană şi maghiară. În domeniul cinematografiei a fost distribuit în mai multe producţii româneşti. 

A publicat "Careul de aşi", în anul 1994, "Încântătoarea viaţă a lui Buju Ternovits, actor şi fantezist" în anul 2001, "Campionii" în anul 2003 şi are în lucru volumul "50 de ani de râsul lumii".
Ne-a câştigat inimile prin aptitudinile sale actoriceşti şi muzicale, demonstrate în cei peste 50 de ani de activitate artistică, în sute de reprezentaţii pe scene dramatice şi lirice din ţară şi de peste hotare.

Nu a pregetat să-şi dovedească altruismul şi dragostea faţă de Timişoara atunci când în decembrie 1989 a venit cu primele ajutoare umanitare (sânge şi plasmă) pentru răniţii revoluţiei. De asemenea s-a implicat în demersurile pentru obţinerea în favoarea Timişoarei a unei donaţii de tramvaie din partea oraşului Munchen.
Pentru întreaga sa activitate propunem conferirea titlului de Cetăţean de Onoare al Municipiului Timişoara domnului Alexander Josef Ternovits.

Menţionăm că această propunere de a i se acorda titlul de cetăţean de Onoare al Municipiului Timişoara domnului Alexander Josef Ternovits a fost făcută de către domnul primar Gheorghe Ciuhandu, la iniţiativa d-lui Liviu Apetrei, preşedintele Asociaţiei Forumul Revoluţiei din Decembrie 1989 – Libertatea Timişoara şi la recomandarea domnului Ioan Holender, director al Operei de Stat din Viena. Referatul a fost întocmit de Biroul Relaţii Publice din cadrul Primăriei Municipiului Timişoara, alăturat sunt anexate cele două adrese.

